REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/214-14

30. septembar 2014. godine

B e o g r a d

ZAPISNIK

DEVETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 29. JULA 2014. GODINE

Sednica je počela u 8 časova i 5 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Jelena Mijatović, Aleksandar Jovičić, Novica Tončev, Ivan Karić, Vladimir Marinković i Dejan Čapo.

Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića), Dejan Kovačević (zamenik člana Odbora Dragomira Karića), Slobodan Perić (zamenik Olivere Pauljeskić) i Blagoje Bradić (zamenik člana Odbora Ivana Karića).

Sednici nisu prisustvovali članovi Odbora: Dragomir Karić, Olivera Pauljeskić, Dragan Šutanovac, Mladen Grujić i Enis Imamović.

Sednici je prisustvovala narodni poslanik Marija Stevanović, koja nije član Odbora.

Sednici su, na poziv predsednika, prisustvovali: Nenad Mijailović, pomoćnik ministra finansija, Marijana Radovanović, v.d direktora Agencije za privatizaciju, Ivana Matić, v.d. direktora Agencije za licenciranje stečajnih upravnika, Ružica Stamenković, registrator Registra finansijskih izveštaja i podataka o bonitetu u Agenciji za privredne registre i Miladin Maglov, registrator Registra privrednih subjekata u Agenciji za privredne registre.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o privatizaciji, koji je dostavila Vlada (broj 02-2508/14 od 27. jula 2014. godine);

2. Razmatranje Predloga zakona o izmenama i dopunama Zakona o stečaju, koji je dostavila Vlada (broj 400-2509/14 od 27. jula 2014. godine);

3. Razmatranje Predloga zakona o izmenama i dopunama Zakona o postupku registracije u Agenciji za privredne registre, koji je dostavila Vlada (broj 011-2510/14 od 27. jula 2014. godine).

Odbor je većinom glasova usvojio zapisnik šeste sednice Odbora.

Na predlog predsednika, Odbor je, u skladu sa članom 76. Poslovnika Narodne skupštine, većinom glasova odlučio da vodi zajednički načelni pretres po prvoj, drugoj i trećoj tački dnevnog reda.

Prva, druga i treća tačka dnevnog reda - **Razmatranje Predloga zakona o privatizaciji; Razmatranje Predloga zakona o izmenama i dopunama Zakona o stečaju i Razmatranje Predloga zakona o izmenama i dopunama Zakona o postupku registracije u Agenciji za privredne registre**

U uvodnim napomenama, Nenad Mijailović, pomoćnik ministra finansija, obrazložio je Predlog zakona o privatizaciji. Nakon 14 godina od kada je na snazi važeći Zakon o privatizaciji, u portfelju Agencije za privatizaciju još uvek je 584 preduzeća, u kojima je zaposleno oko 90 000 radnika. U proseku, ova preduzeća posluju sa negativnim kapitalom, obaveze su veće od imovine, i retko koje preduzeće ostvaruje pozitivan rezultat. Model privatizacije koji je primenjivan poslednjih deset godina bio je funkcionalan do početka globalne finansijske krize, kada počinje da opada interesovanje investitora za kupovinu preduzeća prema postojećim modelima privatizacije. Promena modela privatizacije radi efikasnog završetka ovog procesa bila je osnovni motiv za donošenje novog Zakona o privatizaciji. Prodaja kapitala preduzeća do sada je bila dominantan model privatizacije. Međutim, u situaciji kada je kapital negativan, nije realno očekivati da prodaja kapitala preduzeća podstakne interesovanje invenstitora. Novi zakon predviđa prodaju imovine kao jedan od mogućih modela privatizacije, koji investitorima omogućava kupovinu imovine neopterećene dugovanjima preduzeća. Na taj način, profitabilni deo preduzeća ima kuntinuitet i jedan broj zaposlenih u tim imovinskim celinama nastavlja da radi, što nije bilo moguće u prethodnom zakonskom rešenju. Izrazio je očekivanje da će to biti najzastupljeniji model privatizacije u budućem periodu. Pored prodaje imovine, ostao je i stari model prodaje kapitala za preduzeća koja imaju pozitivan kapital. Treći model privatizacije je prenos kapitala bez naknade, koji je postojao i u prethodnim periodima, i zadržan je da zakon ne bi bio diskriminatoran i da radnici u preduzećima koja se sada privatizuju mogu da ostvare ista prava kao i oni pre njih. Kod modela prenosa kapitala bez naknade predviđena je mogućnost prenosa kapitala bez naknade strateškom investitoru, u cilju podsticanja investicija za novo zapošljavanje, bez gotovinskih subvencija. Kako Republika Srbija raspolaže i akcijama i udelima u ovim preduzećima, za potencijalna strateška partnerstva je ostavljena mogućnost da način podsticaja budu akcije, manjinske akcije i manjinski udeli u ovim preduzećima. Poslednji model je strateško partnerstvo, odnosno privatizacija dokapitalizacijom. Model se primenjuje kada strateški investitor ima interes da u postojeće pravno lice unese svoj kapital i da po tom osnovu stekne udeo u tom preduzeću, što je oblik strateškog partnerstva, odnosno zajedničko ulaganje Republike Srbije i strateškog partnera. Realno će biti procenjivan ulog strateškog partnera u gotovini, opremi, imovini ili pravima i ulog Republike Srbije i na osnovu toga definisani vlasnički odnosi u zajedničkom preduzeću. Zakonom su predviđena dva metoda privatizacije, a to su javno prikupljanje ponuda sa nadmetanjem i javno prikupljanje ponuda bez nadmetanja. Javno prikupljanje ponuda sa nadmetanjem odvijaće se u dve iteracije. Prvo će se dostavljati javne ponude i sve ponude koje zadovolje tehničke zahteve biće uzete u obzir. Nakon toga će se utvrditi najviša ponuđena cena i ta najviša cena ulazi u javno nadmetanje kao prva najniža cena. Taj metod biće korišćen kod prodaje kapitala i imovine. Kod strateškog partnerstva kriterijumi su drugačiji, primenjivaće se javni poziv za dostavljanje ponuda za strateško partnerstvo. Mere privatizacije u situacijama kada postoji interesovanje investitora, ali kada je preduzeće u lošoj poslovnoj situaciji i kada ne može da se zatvori transakcija, predviđene su dve vrste mera: konverzija potraživanja državnih poverilaca u kapital pravnog lica i otpis potraživanja Republike Srbije prema tom pravnom licu, odnosno prema subjektu privatizacije. Ove mere neće biti automatski primenjene na sve subjekte privatizacije. Kriterijum je da postoji interesovanje kredibilnog investitora koji želi ili da kupi kapital ili da uloži u dokapitalizaciju subjekta privatizacije. U ta dva slučaja, Republika Srbija će biti spremna da okupi sve državne poverioce i izvrši otpis duga ako bude ocenjeno da je to strateški interes i da će doprineti realizaciji transakcije. Predlogom zakona obezbeđeno je dovoljno prostora za fleksibilnost, značajno veću efikasnost i veće mogućnosti da neka od tih preduzeća budu uspešno privatizovana. Trenutno ova preduzeća zajedno sa ostalim javnim i javno – komunalnim preduzećima koštaju državu oko 700 do 800 miliona dolara godišnje. Ključni motiv za donošenje ovog zakona je da se pokuša da se 90 hiljada ljudi koji rade u preduzećima u restrukturiranju i imovina koja je procenjena na oko šest milijardi evra stave u funkciju i počnu da generišu profit i plaćaju poreze i doprinose. U Predlogu zakona dati su ambiciozni rokovi, tako da do kraja 2015. godine društveni kapital bude privatizovan. Javni kapital je obuhvaćen Predlogom zakona. U slučaju kada osnivači javnog preduzeća donesu odluku o prodaji kapitala primenjuju se modeli, metodi i mere previđeni ovim zakonom.

Ivana Matić, v. d. direktora Agencije za licenciranje stečajnih upravnika, iznela je da je Predlog zakona o izmenama i dopunama Zakona o stečaju potreban da bi se otklonili nedostaci Zakona uočeni u praksi. Osnovni ciljevi su povećanje transparentnosti, sprečavanje zloupotreba i veća prava poverilaca. To će dovesti do povećanja stepena namirenja poverilaca i smanjenja troškova stečajnog postupka. Važna izmena se odnosi na status povezanih lica sa stečajnim dužnikom. Povezana lica ne mogu biti članovi odbora poverilaca. Njihova potraživanja nastala dve godine unazad po osnovu zajmova svrstavaju se u četvrti isplatni red. Do sada su bila tri isplatna reda poverilaca i njihovo svrstavanje nije promenjeno, ali je dodat četvrti isplatni red u koji se svrstavaju potraživanja povezanih lica sa stečajnim dužnikom. Povezano lice sa stečajnim dužnikom definisano je šire i sveobuhvatnije u odnosu na definiciju povezanih lica iz Zakona o privrednim društvima. Radi povećanja transparentnosti uvodi se obaveza objavljivanja tromesečnih izveštaja o toku stečajnog postupka i o stanju stečajne mase na javnom portalu Agencije za licenciranje stečajnih upravnika i na javnom portalu privrednog suda. Ograničava se nivo predujma za mikro preduzeća. Do sada je, kod otvaranja stečajnih postupaka u preduzećima koja su imala malu imovinu, postojao problem određivanja predujma za pokretanje stečajnog postupka. Predlogom zakona nivo predujma ograničen je na 50.000 dinara, kako bi svaki privredni subjekt po normalnoj ceni mogao da pokrene stečajni postupak. Zakonom se onemogućava direktan izbor stečajnog upravnika od strane stečajnog sudije i povećava pravo poverilaca na izbor stečajnog upravnika. Poverioci imaju pravo da u roku od sto dana od dana otvaranja postupka stečaja predlože ili promene već predloženog stečajnog upravnika. Uvodi se pojam založnih poverilaca. To su poverioci koji imaju obezbeđeno potraživanje, stvarna prava upisana u javnim knjigama, ali nemaju novčano potraživanje prema stečajnom dužniku. Založni poverioci imaju sva prava koja su im Ustavom zagarantovana i ona se ne mogu menjati ni u stečajnom postupku, ni u postupku reorganizacije. Ono što je novina u planu reorganizacije, kao načinu na koji se stečajni postupak može sprovesti je da će privredni subjekt, odnosno stečajni dužnik, prema unapred pripremljenom planu nastaviti da posluje, a svoje obaveze reprogramirati na jedan od zakonom dozvoljenih načina. Ono što se u praksi pokazalo kao nedostatak bilo je tumačenje dana od kada je otpočinjao unapred pripremljeni plan reorganizacije da se primenjuje. Predlogom zakona je otklonjena ta dilema i dan početka je datum pravosnažnosti rešenja o potvrđivanju plana reorganiazcije. U zakonu je bio predviđen samo rok do kada se mogu dostavljati primedbe na plan reorganizacije, što je produžavalo period izglasavanja i usvajanja plana reorganizacije. Sada su ti rokovi, kao i svi ostali rokovi u Zakonu o stečaju, prekluzivni i tačno određeni. Ovaj rok ne može biti duži od 15 dana od dana dostavljanja u sud i nema produžavanja rokova. Dužina trajanja stečajnog postupka u Srbiji u proseku je dve i po godine i za sve radnje koje su predviđene (održavanje prvog poverilačkog ročišta, sačinjavanje izveštaja od strane stečajnog upravnika o ekonomsko-finansijskom stanju stečajnog dužnika, prijave potraživanja, donošenje rešenja o bankrotstvu) dati su prekluzivni rokovi. Predlogom zakona su predviđeni svi načini da se zameni stečajni upravnik koji odugovlači sa stečajnim postupkom. Stečajni sudija, koji po službenoj dužnosti vodi računa o zakonitosti stečajnog postupka, u toku stečajnog postupka može da razreši stečajnog upravnika, ukoliko u roku od godinu dana nije pokušao da proda imovinu ili započeo prodaju imovine stečajnog dužnika. Odbor poverilaca je najznačajniji organ stečajnog postupka i, u saradnji sa stečajnim upravnikom, donosi odluku kako će se prodavati imovina i o celom toku stečajnog postupka. Osnovno načelo stečaja je ravnomerno namirenje stečajnih poverilaca. O njihovim pravima staraju se članovi odbora poverilaca. U prethodnom periodu su u odbor poverilaca ulazila lica koja su povezana sa stečajnim dužnikom. Sada je to sprečeno na način što se odbor poverilaca, radi transparentnosti i dovoljnog perioda da se utvrdi ko je s kim u vezi, može formirati najranije na prvom poverilačkom ročištu. U prethodnom periodu, odbor poverilaca je mogao da se formira i pre prvog poverilačkog ročišta, kada poverioci nisu imali dovoljno informacija o tome ko je sa kim u poslovnoj vezi, tako da nisu imali kvalitetne informacije o povezanim licima i o licima povezanim sa stečajnim dužnikom, u smislu fizičkih lica. Obaveza je stečajnog upravnika da do prvog poverilačkog ročišta ispita i te informacije. Uvodi se obaveza jemca da obavesti i stečajnog sudiju i stečajnog upravnika ukoliko je naplatio svoje potraživanje od nekog drugog, kako se potraživanje, odnosno naplata ne bi duplirala. Nekoliko izmena zakona je vezano za međunarodni stečaj. Uvodi se pojam centra glavnih interesa stečajnog dužnika, kako bi se mogao pokrenuti stečajni postupak za strana pravna lica, ukoliko je centar glavnih interesa u Republici Srbiji.

Ružica Stamenković, registrator Registra finansijskih izveštaja i podataka o bonitetu Agencije za privredne registre obrazložila je Predlog zakona o izmenama i dopunama Zakona o postupku registracije u Agenciji za privredne registre.

Potreba za usklađivanjem nastala je donošenjem novog Zakona o računovodstvu, koji na drugačiji način reguliše oblast finansijskog izveštavanja, što je obaveza Agencije za privredne registre. Uvode se izveštaji koji se dostavljaju do kraja februara, a koji se koriste samo za potrebe državnih organa, statistiku i Narodnu banku. Podaci se mogu koristiti samo zbirno i neće se pojedinačno objavljivati. Druga glavna vrsta izveštaja su finansijski izveštaji koji se dostavljaju do 30. juna naredne godine. Sadrže sve obrasce i svu dokumentaciju koja je neophodna i koja potvrđuje njihovu usvojenost unutar pravnog lica, i izveštaj revizora, ukoliko su obveznici revizije. Rokovi su promenjeni i sada se do 28. februara dostavljaju samo podaci za statističke potrebe, a finansijski izveštaji se dostavljaju do 30. juna. Najveća promena je vezana za način dostavljanja finansijskih izveštaja. Predlog zakona predviđa da se svi finansijski izveštaji dostavljaju elektronskim putem i da budu potpisani kvalifikovanim elektronskim potpisom, što će biti najveći izazov za obveznike koji to treba da sprovedu. Agencija će imati oko tri puta po 160.000 finansijskih izveštaja ili paketa dokumenata, što je trostruko više nego do sada. Najveći deo provera vrši sistem koji se izrađuje u Agenciji za privredne registre. Svrha ovog zakona je objavljivanje svih finansijskih izveštaja, ne samo onih koji su ispravni, potpuni i tačni, nego i oni koji to nisu. Do 30. oktobra Agencija će objaviti i neispravne finansijske izveštaje. Postupanje prilikom rada sa predmetom unutar Agencije propisano je članom 36. stav 1. i članom 37. stav 1. Zakona o računovodstvu, kao i rok za odlučivanje koji je 60 dana, za razliku od ostalih registracija koje se u Agenciji moraju izvršiti u roku od pet dana.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

– da li je vršena analiza portfolija preduzeća koji će se u narednom periodu prodavati;

– za koliki broj preduzeća je realno da će država naći strateškog partnera i da će preduzeća biti održiva na tržištu;

– da li se rok predviđen u članu 6. Predloga zakona o privatizaciji do 31. decembra 2015. godine do kada se društveni kapital subjekta privatizacije mora privatizovati odnosi i na preduzeća koja su u restrukturiranju i ukoliko se odnosi, da li će se i sredstva za njihov rad obezbeđivati u budžetu Republike Srbije;

– ko odlučuje, snosi odgovornost i troškove otpisa potraživanja u postupku privatizacije;

– šta se dešava sa zaposlenima kada se prodaje samo imovina;

– da li pomeranje roka za dostavljanje finansijskih izveštaja Agenciji za privredne registre sa 28. februara na 30. jun, a uz obavezu dostavljanja izveštaja radi statističke obrade, znači da privredna društva moraju da urade sve bilanse do 28. februara;

- da li se prilikom pripreme izmena Zakona o stečaju vodilo računa o bankama kod kojih preduzeća imaju račune, odnosno da li je predviđeno rešenje koje može sprečiti da se ponovi situacija koja je bila u „Univerzal banci“;

- da li je privatizacija zadruga posebno regulisana.

U odgovoru na postavljena pitanja Marijana Radovanović je iznela da je više puta vršena analiza poslovanja preduzeća koja će se u narednom periodu prodavati. U junu mesecu prošle godine je pripremljen akcioni plan koji je predviđao okončanje restrukturiranja, sa osvrtom i na ostala preduzeća u postupku privatizacije. Od 161 preduzeća u postupku restrukturiranja, 30 je sa Kosova i ne mogu biti predmet privatizacije. Od ostalih 130 preduzeća, nad jednim brojem biće otvoren stečaj, a ostala će se privatizovati. Preduzeća u portfelju Agencije za privatizaciju, osim preduzeća u restrukturiranju, „Simpa“ i „Laste“ su mala preduzeća, a ima privrednih preduzeća čiji su osnivači bivše jugoslovenske republike, malih preduzeća kod kojih je došlo do raskida kupoprodajnih ugovora, kao što su veterinarske stanice i ima veliki broj preduzeća koja uopšte nemaju poslovanje. Od 423 preduzeća, 58 nisu nađena na terenu, odnosno ne postoje na toj adresi. Predlog zakona otvara mogućnost da se za takva preduzeća pokrene postupak stečaja, jer do sad nije bilo regulisano postupanje sa preduzećima koja ne predaju bilanse, nemaju zaposlene i ne obavljaju delatnost, a postoje u platnom prometu i poreska uprava evidentira poreski dug.

U vezi roka za privatizaciju društvenog kapitala do 31. decembra 2015. godine, Nenad Mijailović je objasnio da ukoliko tog datuma ostane preduzeće sa većinskim društvenim kapitalom, 1. januara 2016. godine biće pokrenut stečajni postupak ili likvidacija, u zavisnosti od toga kakav je odnos imovine i obaveza. U slučaju da je društveni kapital manjinski, manjinske akcije biće prenete Akcionarskom fondu koji će njima upravljati. Prelaznim odredbama je predviđeno da će se za sva preduzeća koja su danom stupanja na snagu ovog zakona bila u postupku restrukturiranja produžiti zaštita na 180 dana od dana roka za donošenje odluke o modelu, metodu i merama. Najduži rok za donošenje odluke o modelu, metodu i merama je oko 135 dana od dana stupanja na snagu zakona. Kada se saberu ovi rokovi, znači da će 161 preduzeće u restrukturiranju biti zaštićeno oko 300 dana, s tim što pojam „restrukturiranje“ više ne postoji kao institut i briše se iz naziva. To je vreme koje je neophodno da se sprovede ovaj zakon. Po isteku tog roka, koji će isteći pre 31. decembra 2015. godine, ta preduzeća će biti izložena blokadama, pokretanju stečajnog postupka i svim drugim izvršenjima, kao i sva ostala privatna preduzeća. Na predlog Agencije za privatizaciju i Ministarstva privrede, meru otpisa i meru konverzije potraživanja u kapital, donosi Vlada Republike Srbije. Osnovni motiv Predloga zakona o privatizaciji je očuvanje radnih mesta i očuvanje proizvodnje u preduzećima. Kupac imovine će, na osnovu programa prodaje i na osnovu kupoprodajnog ugovora, biti u obavezi da zadrži optimalan broj ljudi za nivo delatnosti koji planira i obavezaće se na kontinuitet obavljanja te delatnosti. Naveo je primer značaja da se zadrži proizvodnja kamiona u Priboju jer u tom regionu postoji kvalifikaciona struktura koja odgovara toj vrsti proizvodnje. Kupac će svoju obavezu morati da pokrije odgovarajućom bankarskom garancijom kao sredstvom obezbeđenja. Agencija za privatizaciju će kontrolisati postupak u periodu od dve, odnosno tri godine, u skladu sa zakonom i odlukom Ministarstva privrede. Rokovi koji su određeni u Predlogu zakona su maksimali rokovi. Prvi rok koji je određen je da će Agencija objaviti javni poziv za prikupljanje pisama o zainteresovanosti za subjekte privatizacije u roku od 30 dana od dana stupanja na snagu zakona, ali će Agencija nastojati da objavi javni poziv u kraćem roku. Ukoliko se budu poštovali svi rokovi, Agencija za privatizaciju će imati pet meseci da odluči o modelu privatizacije, objavi konkurs i sačeka prijave. Ukoliko se niko ne prijavi u određenom roku, biće indikativno da nema interesovanja i da preduzeće na ovaj način ne može da se privatizuje. Odluku o otpisu duga, kao krajnjoj meri, donosiće Vlada u ime svih državnih poverilaca na osnovu unapred pripremljenih planova reorganizacije i ti troškovi neće biti nadoknađivani. U postupku privatizacije zadruga primenjivaće se Zakon o privatizaciji, ukoliko ne bude donet poseban zakon koji definiše oblast poslovanja zadruga.

Ružica Stamenković, registrator Registra finansijskih izveštaja iznela je da se finansijski izveštaji se dostavljaju 28. februara za statističke potrebe. Agencija za privredne registre obrađuje i objavljuje ove izveštaje, ali se oni dostavljaju samo sa potpisom zakonskog zastupnika, bez usvajanja od strane organa uprave unutar preduzeća, odnosno privrednih subjekata. Obveznici revizije dostavljaju izveštaje za prethodnu godinu do 30. septembra i pred kraj godine Agencija objavljuje konačne finansijske izveštaje za prethodnu godinu. Tokom godine Agencija radi sa nacrtima finansijskih izveštaja, na osnovu kojih Republički zavod za statistiku u toku marta i aprila priprema procene nacionalnog računa, kako bi država bila servisirana na vreme. U periodu od 28. februara do 30. juna organi upravljanja pravnih lica usvajaju finansijske izveštaje i obveznici revizije vrše reviziju. Predlogom zakona usklađuje se termin i rok i sa Zakonom o porezu na dobit preduzeća. Poreska prijava se takođe predaje 30. juna. Nakon dostavljanja finansijskih izveštaja, izveštaja o izvršenoj reviziji i poreske prijave u vezi sa porezom na dobit preduzeća, više nema načina da se menja finansijski izveštaj i to je konačna verzija izveštaja o finansijskom poslovanju za prethodnu godinu.

U raspravi narodni poslanici su istakli kvalitet predloženih izmena Zakona o stečajnom postupku i istakli da je značajna izmena da poverioci mogu da biraju stečajnog upravnika, jer poverioci najbolje znaju kako da upravljaju kapitalom. Izneta je i dilema da li su rokovi previđeni ovim zakonskim predlozima odgovarajući i predloženo da Odbor preporuči Vladi da imenuje sedam do deset državnih sekretara u Ministarstvu privrede da bi se privatizacija završila na optimalan način.

U diskusiji su učestvovali: prof. dr Vladimir Marinković, Blagoje Bradić, Dejan Kovačević, Radmilo Kostić, Vladan Milošević, Marija Stevanović, Marijana Radovanović, Nenad Mijailović i Ružica Stamenković.

a) Odbor je odlučio većinom glasova da predloži Narodnoj skupštini da prihvati Predlog zakona o privatizaciji u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

b) Odbor je odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o stečaju u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

v) Odbor je odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o postupku registracije u Agenciji za privredne registre u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 9 časova i 5 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |